เลขาธิการคณะกรรมการการเลือกตั้ง เชิญชวนประชาชนออกไปใช้สิทธิเลือกตั้งล่วงหน้าในวันนี้ และเลือกตั้งจริงในวันที่ 24 มีนาคม 2562
เลขาธิการคณะกรรมการการเลือกตั้ง เชิญชวนประชาชนออกไปใช้สิทธิเลือกตั้งล่วงหน้าในวันนี้ และเลือกตั้งจริงในวันที่ 24 มีนาคม 2562พันตำรวจเอก จรุงวิทย์ ภุมมา เลขาธิการคณะกรรมการการเลือกตั้ง หรือ กกต. กล่าวว่า ในวันนี้มีผู้ลงทะเบียนใช้สิทธิเลือกตั้งล่วงหน้านอกเขต ประมาณ 2.6 ล้านคน กกต. เตรียมหน่วยเลือกตั้งไว้รองรับทั้งหมด 385 หน่วยเลือกตั้ง พร้อมทั้งประสานความร่วมมือสำนักงานตำรวจแห่งชาติให้อำนวยความสะดวกด้านการจราจรและดูแลความสงบเรียบร้อยให้แก่ประชาชนที่ไปลงคะแนน พร้อมกันนี้ยังได้เชิญชวนประชาชนให้ออกไปใช้สิทธิเลือกตั้งทั้งที่ลงทะเบียนเลือกตั้งล่วงหน้า และวันเลือกตั้งจริง 24 มีนาคมนี้ โดยให้นำบัตรประจำตัวประชาชน หรือบัตรที่ราชการออกให้โดยมีรูปถ่ายและเลขบัตรประจำตัวประชาชน 13 หลักไปยืนยันตัวตนด้วย พร้อมทั้งให้ระมัดระวังในการใช้สิทธิ ซึ่งมีข้อห้าม ไม่ให้ถ่ายรูปบัตรเลือกตั้ง หรือแสดงให้คนอื่นเห็นว่าเลือกผู้สมัครเบอร์ใด หรือการฉีกบัตรเลือกตั้ง และย้ำเตือนว่าการเลือกตั้งครั้งนี้กากาบาทได้เพียง 1 หมายเลขเท่านั้นเลขาธิการ กกต. กล่าวด้วยว่า ประชาชนที่ไม่สามารถไปใช้สิทธิได้ตามวันเลือกตั้งที่กำหนด ให้เดินทางไปแจ้งเหตุที่ไม่สามารถใช้สิทธิได้ต่อนายอำเภอ หรือนายทะเบียนท้องถิ่น หลังวันเลือกตั้ง 7 วัน เพื่อรักษาสิทธิของตนเอง สำหรับผู้สมัครรับเลือกตั้งยังหาเสียงได้ตามปกติ เพียงแต่ให้ระมัดระวังการหาเสียงใกล้เคียงกับหน่วยเลือกตั้งอาจจะผิดกฎหมาย นอกจากนี้ในช่วงโค้งสุดท้ายของการเลือกตั้งขอให้ผู้หาเสียงทุกคนรักษากฎกติกาที่กำหนด โดยต้องไม่ใช้ความรุนแรง ก้าวร้าว ปลุกระดมก่อให้เกิดความแตกแยก ซื้อเสียง หรือการดูหมิ่นผู้อื่น